google/wiki40b huggingface dataset:
Στάθης Γιαννακίδης

Προσωπική ζωή και σπουδές

Ο Στάθης Γιαννακίδης γεννήθηκε στην Καβάλα το 1985. Σπούδασε Οικονομικές Επιστήμες στο Δημοκρίτειο Πανεπιστήμιο Θράκης. Είναι παντρεμένος και πατέρας ενός παιδιού.
Εκτός από ελληνικά, ομιλεί και αγγλικά.

Πολιτική σταδιοδρομία

Ο Στάθης Γιαννακίδης ασχολήθηκε από νεαρή ηλικία με την πολιτική. Έχει διατελέσει μέλος του Κεντρικού Συμβουλίου της Νεολαίας Συνασπισμού και Γραμματέας της Νεολαίας Συνασπισμού στην Κομοτηνή. Επίσης, διετέλεσε μέλος της Νομαρχιακής Επιτροπής Ξάνθης του ΣΥ.ΡΙΖ.Α., ενώ δραστηριοποιήθηκε ενεργά στο Ελληνικό Κοινωνικό Φόρουμ. 
Στις εκλογές του Ιανουαρίου του 2015 εξελέγη βουλευτής Ξάνθης με το ΣΥ.ΡΙΖ.Α., θέση στην οποία επανεξελέγη και στις εκλογές του Σεπτεμβρίου. Ως κοινοβουλευτικός, συμμετέχει στη Διαρκή Επιτροπή Οικονομικών Υποθέσεων, στη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης και στην Επιτροπή Οικονομικών της Βουλής. Παράλληλα, είναι γραμματέας της Ειδικής Διαρκούς Επιτροπής του απολογισμού και του γενικού ισολογισμού του Κράτους και ελέγχου της εκτέλεσης του Προϋπολογισμού του Κράτους.
Στις 29 Αυγούστου 2018, στον δεύτερο ανασχηματισμό της Κυβέρνησης Αλέξη Τσίπρα Σεπτεμβρίου 2015, ανέλαβε υφυπουργός Οικονομίας και Ανάπτυξης, αντικαθιστώντας τον Στέργιο Πιτσιόρλα.
Κύπελλο Κύπρου ποδοσφαίρου ανδρών 1935-36

Σύστημα διεξαγωγής

Στο κύπελλο Κύπρου 1935-36 συμμετείχαν οι 8 ομάδες του πρωταθλήματος Α΄ κατηγορίας 1935-36. Το κύπελλο διεξήχθη πριν από την έναρξη του πρωταθλήματος. Διεξήχθη σε 3 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας.
ΚΣ Ραπίντ Βουκουρεστίου

Ιστορία

Ο σύλλογος ιδρύθηκε ως «Asociaţiei Culturale şi Sportive CFR» το 1923.
Επίσημη γλώσσα

Επίσημη γλώσσα ονομάζεται η γλώσσα που έχει αναγνωρισθεί και θεσμοθετηθεί ως επίσημη από κάποια πολιτική οντότητα (π.χ. κράτος) και χρησιμοποιείται στη νομοθεσία, στη δικαιοσύνη και στη δημόσια διοίκηση. Κάποια κράτη έχουν παραπάνω από μία επίσημη γλώσσα. Η επίσημη γλώσσα είναι κυρίως εκείνη στην οποία συντάσσεται το σύνταγμα μιας χώρας. Κράτη χωρίς κωδικοποιημένα συντάγματα δεν έχουν επίσημη γλώσσα. Τυπικά, η επίσημη γλώσσα ευθυγραμμίζεται με τη γλώσσα που χρησιμοποιείται από το κύριο έθνος ή εθνική ομάδα κάποιου κράτους. Ο νόμος πολλών κρατών απαιτεί να παράγονται τα κυβερνητικά έγγραφα σε πολλές γλώσσες. 
Επίσημα αναγνωρισμένες μειονοτικές γλώσσες εκλαμβάνονται συχνά λανθασμένα ως επίσημες γλώσσες. Ωστόσο, μια γλώσσα επίσημα αναγνωρισμένη από κάποιο κράτος, ακόμα και αν διδάσκεται στα σχολεία ή χρησιμοποιείται για επίσημες επικοινωνίες δεν είναι κατ' ανάγκην επίσημη γλώσσα του κράτους. Για παράδειγμα η Λαντίν και η Άμπρε στην Ιταλία είναι απλά επίσημα αναγνωρισμένες μειονοτικές γλώσσες, όχι επίσημες γλώσσες με την αυστηρή έννοια του όρου.
Σχεδόν τα μισά κράτη του παγκόσμιου χάρτη διαθέτουν επίσημη γλώσσα. Ορισμένα έχουν μόνο μία επίσημη γλώσσα, όπως η Αλβανία, η Γαλλία η Ελλάδα και η Λιθουανία, παρά το γεγονός ότι σε όλες αυτές τις χώρες υπάρχουν και άλλες γηγενείς γλώσσες. Άλλα διαθέτουν περισσότερες από μία επίσημες γλώσσες, όπως το Αφγανιστάν, η Λευκορωσία, το Βέλγιο, η Βολιβία, ο Καναδάς, η Ερυθραία, η Φινλανδία η Ινδία, το Πακιστάν, η Παραγουάη, η Νότια Αφρική και η Ελβετία.
Σε ορισμένα κράτη, όπως η Ιταλία, το Παλάου, οι Φιλιππίνες, η Ρωσία και η Ισπανία, υπάρχει επίσημη γλώσσα του κράτους, αλλά χρησιμοποιούνται οι μειονοτικές γλώσσες σε συγκεκριμένες σημαντικές περιοχές. Κράτη όπως η Σουηδία, το Τουβαλού, το Ηνωμένο Βασίλειο και οι Η.Π.Α. δεν έχουν επίσημη γλώσσα, αν και στις περισσότερες περιπτώσεις υφίσταται de facto μία κύρια γλώσσα, καθώς επίσης και μια πλειάδα κυβερνητικών διατάξεων και πρακτικών για το ποιες γλώσσες χρησιμοποιούνται σε διάφορες περιστάσεις. 
Οι επίσημες γλώσσες ορισμένων πρώην αποικιών όπως η Γαλλική ή Αγγλική, δεν είναι ούτε εθνικές γλώσσες ούτε ευρέως διαδεδομένες. Αντίθετα, η γηγενής Ιρλανδική, εθνική γλώσσα της Δημοκρατίας της Ιρλανδίας είναι η πρώτη επίσημη γλώσσα της, αν και ομιλείται από το 1/3 περίπου του πληθυσμού. Η Αγγλική, παρόλο που ομιλείται από μεγαλύτερο ποσοστό κατοίκων, ορίζεται ως «δεύτερη επίσημη» γλώσσα από το άρθρο 9 του ιρλανδικού συντάγματος. Επιπλέον η Ιρλανδική είναι επίσημη (συμφωνία) γλώσσα της Ευρωπαϊκής Ένωσης και έγινε πλήρως λειτουργική γλώσσα στις 1 Ιανουαρίου 2007.
Σε ορισμένα κράτη το ζήτημα της γλώσσας και του εννοιολογικού πλαισίου μέσα στο οποίο πρέπει να χρησιμοποιείται είναι μείζον πολιτικό θέμα.
Χαλκανθίτης

Γενικά

Ο χαλκανθίτης (αγγλ. chalcanthite) είναι ορυκτό ένυδρο θειικό άλας του χαλκού. Το όνομά του προέρχεται από τις ελληνικές λέξεις χαλκός και άνθος λόγω της βελονοειδούς υφής του, που θυμίζει άνθος. Συχνά αναφέρεται με τις εμπειρικές ονομασίες  γαλαζόπετρα (η οποία, όμως, δεν είναι ορυκτής προέλευσης) και «βιτριόλι του χαλκού» (copper vitriol). Αποτελεί χαρακτηριστικό ορυκτό (type locality) του ορυχείου "Chuquicamata" στη Χιλή.
Είναι ορυκτό που σχηματίζεται στις ζώνες οξείδωσης χαλκούχων μεταλλευμάτων αποκλειστικά σε ξηρά κλίματα, επειδή είναι διαλυτό στο νερό Δημιουργείται κυρίως στα υπολείμματα της μεταλλευτικής δραστηριότητας απουσία νερού. Σπανιότερα συναντάται και ως απόθεση σε φουμαρόλες.
Λόγω της ιδιότητας της διαλυτότητας στο νερό, σπάνια δημιουργούνται καλοσχηματισμένοι κρύσταλλοι στη φύση. Ο χαλκανθίτης είναι, όμως, περιζήτητος από τους συλλέκτες ορυκτών, λόγω της διαφάνειας και του πολύ όμορφου χρώματός του. Ωστόσο, οι προμηθευτές ορυκτών συχνά προμηθεύονται το άλας που παρασκευάζεται τεχνητά (είναι η κοινή γαλαζόπετρα, που χρησιμοποιείται στην ανθοκομική), τη διαλύουν σε νερό και την αφήνουν να κρυσταλλωθεί σε κατάλληλες συνθήκες, ώστε να δημιουργήσει μεγάλους κρυστάλλους. Συχνά, λοιπόν, κυκλοφορούν ψευδή δείγματά του. Η διαλυτότητα αυτή είναι, επίσης, η κύρια αιτία της καταστροφής δειγμάτων του (ακόμη και σε μουσεία), των οποίων η υφή εξαλλοιώνεται, ιδιαίτερα όταν ο αέρας είναι υγρός. Αν, πάλι, είναι ιδιαίτερα ξηρός, χάνει το κρυσταλλικό νερό του και μετατρέπεται σε λευκή ή γαλαζωπή χονδροκρυσταλλική σκόνη. Ο ορθός τρόπος φύλαξης είναι σε αεροστεγώς κλειστά διαφανή δοχεία.
Το διάλυμά του έχει γλυκίζουσα μεταλλική γεύση. Δεν θα πρέπει να δοκιμάζεται, όμως, με τη γλώσσα, επειδή είναι δηλητηριώδης. Συχνά συγχέεται με τον μελαντερίτη (FeSO₄ . 7H₂O) με τον οποίο συνήθως συνυπάρχει και από τον οποίο ξεχωρίζει μόνο χάρη στο πράσινο χρώμα του μελαντερίτη. Υπάρχουν πολύ λιγότερο συναντώμενα και παραμικτικά ορυκτά, στα οποία ο χαλκός υποκαθίσταται από μαγνήσιο, μαγγάνιο ή κοβάλτιο. Σχετίζεται με βροσαντίτη, μαλαχίτη, ασβεστίτη, επσομίτη, γύψο και χαλκοπυρίτη.
Εκτός από συλλεκτική αξία, ο χαλκανθίτης χρησιμοποιείται και ως ελάσσον ορυκτό του χαλκού, ιδιαίτερα στις περιοχές όπου οι αποθέσεις του είναι σημαντικές. Τα μεγαλύτερα κοίτασματά του απαντώνται στις περιοχές Chuquicamata (Αντοφαγάστα), Ικουΐκουε και El Teniente της Χιλής και στην περιοχή Ρίο Τίντο της Ισπανίας. Σημαντικές αποθέσεις του υπάρχουν, επίσης, στη Βολιβία, την Αργεντινή, την Κύπρο, τα όρη Χαρτ οφ Μιντλόθιαν και άλλες περιοχές της Γερμανίας, τη Βρετανία (Κορνουάλλη, Κάμπρια, Σκωτία), την Ιρλανδία, τη Γαλλία, την περιοχή του Βεζούβιου στην Ιταλία, το Tsumeb της Ναμίμπια, το Αφγανιστάν και την Κίνα.
Στην Ελλάδα ανευρίσκεται σε σχεδόν όλα τα μεταλλεία της περιοχής του Λαυρίου και στο μεταλλείο «Ολυμπιάδα» στο Στρατώνι Χαλκιδικής.
Παναγιώτης Τριβουλίδας

Στην Ελλάδα - Ολυμπιονίκης

O Τριβουλίδης γεννήθηκε στον Πειραιά το 1878 αλλά είχε καταγωγή από τα Βάτικα Λακωνίας. Υπήρξε από τους πρώτους αθλητές του Πειραϊκού Συνδέσμου και αργυρός ολυμπιονίκης στην Μεσολυμπιάδα του 1906 στην Αθήνα με την εθνική ομάδα της Διελκυστίνδας. Στην ίδια ομάδα συμμετείχαν οι: Βασίλειος Ψάχος, Γεώργιος Ψάχος, Κωνσταντίνος Λάζαρος, Σπυρίδων Λάζαρος, Σπυρίδων Βέλλας, Αντώνιος Τσίτας, Κωνσταντίνος Παρνασσάς και Γεώργιος Παπαχρήστου.
Στη συνέχεια ασχολήθηκε με τις μεγάλες αποστάσεις και τον μαραθώνιο. Στις 16/4/1911 τερμάτισε στην 3η θέση στο πανελλήνιο πρωτάθλημα μαραθωνίου με επίδοση 3:12΄18΄΄. Στους Πανελλήνιους Αγώνες του 1912, στις 29 Μαρτίου νίκησε στον αγώνα 5 μιλίων με 27΄54΄΄4/5. Δυο μέρες αργότερα, στις 31 Μαρτίου ήρθε τρίτος στα 20 χλμ. Στους αγώνες αυτούς αναφέρεται ως αθλητής του Ομίλου Φιλάθλων Πειραιώς.  Στο πανελλήνιο πρωτάθλημα του 1914 κατέκτησε τη 2η θέση στα 5.000 μ. Επίσης, είχε επιτυχίες σε αγώνες ανωμάλου δρόμου.

Στις ΗΠΑ - Νικητής στη Βοστόνη

Το 1914 μετανάστευσε στις ΗΠΑ, όπου συνέχισε να γυμνάζεται και να ασχολείται με το μαραθώνιο, παρέα με τον Σουηδό ολυμπιονίκη Χάνες Κολεμάινεν, παρά την προχωρημένη "αθλητικά" ηλικία του. Ζούσε στο Μπρούκλιν, στη Νέα Υόρκη, και αγωνιζόταν για το σύλλογο Μιλρόουζ με αμερικανοποιημένο όνομα, ως "Peter Trivoulidas". Το 1920, σε ηλικία 42 ετών, ήταν νικητής του μαραθωνίου της Βοστόνης, με χρόνο 2:29΄31΄΄, δίνοντας συγκλονιστικό αγώνα στήθος με στήθος στο τελευταίο μίλι με τον Arthur Roth, τον οποίο ξεπέρασε κατά ένα δευτερόλεπτο. Έτρεξε μεν ως Αμερικάνος, αλλά οι εφημερίδες της Βοστώνης τονίζουν την καταγωγή του από την Ελλάδα και ειδικά από τη Σπάρτη (Λακωνία). Έγραφε η Boston Globe:
"Greek Trivoulidas wins Marathon in Final Mile. Fast tiring but game-to-the-core Arthur V. Roth, with victory near, overtaken by speeding Spartan finishes second. Time 2:29:31". Peter Trivoulidas of New York, a heavy legged native of Sparta, Greece,...,
Στον αγώνα μετείχαν 76 δρομείς και αποτελούσε κριτήριο για τη συγκρότηση της αμερικανικής ολυμπιακής ομάδας που θα μετείχε στους Ολυμπιακούς αγώνες του 1920 στην Αμβέρσα. Φυσικά, κλήθηκε και ο Τριβουλίδης, αλλά προτίμησε να αγωνιστεί με τα ελληνικά χρώματα τόσο στο μαραθώνιο, όσο και στον αγώνα ανωμάλου δρόμου 8.000 μ. Όμως, στο μαραθώνιο, που έγινε στις 12 Αυγούστου, με ιδανικές συνθήκες (απογευματάκι με δροσερό καιρό), εγκατέλειψε λίγο πριν τον τερματισμό. Λέγεται ότι ο προπονητής του τον χαστούκισε μετά τον αγώνα, διότι θεώρησε πως δείλιασε! Την επόμενη μέρα στον αγώνα ανωμάλου δρόμου τερμάτισε στην 39η θέση.
Ορθογώνιο τρίγωνο

Ορθογώνιο τρίγωνο στη γεωμετρία είναι τρίγωνο του οποίου μία γωνία είναι ορθή. Οι πλευρές που περιέχουν την ορθή γωνία λέγονται κάθετες πλευρές και η απέναντί της λέγεται υποτείνουσα του ορθογώνιου τριγώνου.

Κριτήρια ισότητας ορθογώνιων τριγώνων

Κριτήριο πλευράς-πλευράς: Αν δύο ορθογώνια τρίγωνα έχουν δύο αντίστοιχες πλευρές τους ίσες μία προς μία τότε είναι ίσα.
Απόδειξη: Διακρίνουμε δύο περιπτώσεις: Έχουν δύο κάθετες πλευρές ίσες. Στην περίπτωση αυτή θα είναι ίσα από το κριτήριο πλευράς-γωνίας-πλευράς, με δύο πλευρές ίσες μία προς μία και την περιεχόμενη γωνία ίση ως ορθή. Έχουν μία κάθετη πλευρά ίση και την υποτείνουσα. Αρκεί να δείξουμε ότι οι αντίστοιχες περιεχόμενες (οξείες) γωνίες θα είναι ίσες και τότε από το κριτήριο πλευράς-γωνίας-πλευράς θα είναι ίσα. Έστω λοιπόν δύο ορθογώνια τρίγωνα ΑΒΓ και ΔΕΖ, τέτοια ώστε Α = Δ = ορθή γωνία, ΑΒ = ΔΕ και ΒΓ = ΕΖ (η ορθή γωνία σε κάθε τρίγωνο δεν μπορεί να είναι περιεχόμενη της κάθετης και της υποτείνουσας). Αρκεί να δείξουμε ότι Β = Ε (ισότητα γωνιών). Στις προεκτάσεις των ΑΒ και ΔΕ προς τα Α και Δ, παίρνουμε σημεία Κ και Λ τέτοια ώστε ΑΚ = ΑΒ και ΔΛ = ΔΕ αντίστοιχα. Από το κριτήριο πλευράς-γωνίας-πλευράς έχουμε τις ισότητες του ΑΒΓ με το ΑΚΓ και του ΔΕΖ με το ΔΛΖ. Συνεπώς έχουμε ΚΓ = ΒΓ = ΕΖ = ΛΖ. Από το κριτήριο πλευράς-πλευράς-πλευράς τότε τα τρίγωνα ΓΚΒ και ΖΛΕ είναι ίσα, από όπου έχουμε Β = Ε (ισότητα γωνιών).
Κριτήριο πλευράς-προσκείμενης οξείας: Αν δύο ορθογώνια τρίγωνα έχουν μία πλευρά και την προσκείμενη οξεία γωνία ίσα τότε είναι ίσα.
Απόδειξη: Διακρίνουμε πάλι δύο περιπτώσεις: Έχουν μία κάθετη πλευρά και την προσκείμενη οξεία γωνία ίσα. Θα είναι ίσα από το κριτήριο γωνίας-πλευράς-γωνίας, με δύο γωνίες ίσες μία προς μία (η οξεία και η ορθή) και την περιεχόμενη κάθετη πλευρά ίση. Έχουν μία οξεία γωνία ίση και την υποτείνουσα. Έστω δύο τρίγωνα ΑΒΓ και ΔΕΖ με Α = Δ = ορθή γωνία, ΒΓ = ΕΖ και Β = Ε (ισότητα γωνιών). Αρκεί να δείξουμε ότι ΑΒ = ΔΕ. Θα το δείξουμε με απαγωγή σε άτοπο: Υποθέτουμε ότι ΑΒ > ΔΕ. Θα υπάρχει τότε στην ΑΒ σημείο Η για το οποίο ΒΗ = ΔΕ. Τότε από το κριτήριο πλευράς-γωνίας-πλευράς τα τρίγωνα ΗΒΓ και ΔΕΖ πρέπει να είναι ίσα και να είναι Η = Δ = ορθή γωνία. Αυτό είναι άτοπο αφού από σημείο ευθείας περνά μόνο μία κάθετη στην ευθεία.
Ιωάννης Α΄ της Βρετάνης

Βιογραφικά στοιχεία

Μεγαλύτερος γιος του δούκα της Βρετάνης Πέτρου και της Αλίκης δούκισσας της Βρετάνης. Στην πραγματικότητα έγινε δούκας σε ηλικία τεσσάρων ετών, το 1221, με τον πρόωρο θάνατο της μητέρας του, αλλά μέχρι την ηλικία των 20 ήταν υπό την επίβλεψη του πατέρα του, Πέτρου. 
Το 1236, νυμφεύθηκε την Λευκή της Ναβάρρας (1226 – 1283), κόρη του Θεοβάλδου Α΄. Τον διαδέχθηκε ο μεγαλύτερος γιος του Ιωάννης Β΄ της Βρετάνης.
Raining Blood

Μέλη των Slayer

Η σύνθεση του συγκροτήματος κατά την ηχογράφηση του "Raining Blood" είχε την εξής μορφή:
Τομ Αράγια - φωνητικά, μπάσο
Κέρι Κινγκ - κιθάρα
Τζεφ Χάνεμαν - κιθάρα
Ντέιβ Λομπάρντο - τύμπανα
Μακεδονία (ορολογία)

Όνομα

Υπάρχουν τρεις θεωρίες για την ετυμολογία του ονόματος «Μακεδονία». Σύμφωνα με την αρχαία ελληνική μυθολογία, «Μακεδών» ήταν το όνομα του αρχηγού της φυλής που πρωτοεγκαταστάθηκε στη δυτική, νότια και κεντρική Μακεδονία και ίδρυσε το βασίλειο της αρχαίας Μακεδονίας. Σύμφωνα με τον Ηρόδοτο, οι Μακεδνοί ήταν δωρική φυλή. Το όνομα πιθανότατα προέρχεται από το επίθετο μακεδνός, που σημαίνει «ψηλός», το οποίο χρησιμοποιεί ο Όμηρος για να περιγράψει μία ψηλή λεύκα. Το ίδιο επίθετο ο λεξικογράφος Ησύχιος της Αλεξάνδρειας καταγράφει ως δωρική λέξη που σημαίνει «μεγάλος» ή «ουράνιος». Σύμφωνα με τον ιστορικό Νίκολας Χάμμοντ, η ονομασία «Μακεδόνες» σημαίνει «ορεσίβιοι», και είναι συνώνυμη των εθνωνυμίων «Ορέσται/Ορείται». Μια πρωιμότερη μορφή της ονομασίας των Μακεδόνων, «Μακέται», προέρχεται από την λέξη «μῆκος», που στην αρχαία ελληνική σήμαινε και το ύψος. Το εθνικό όνομα «Μακεδών» απαντάται στην αρχαία θεσσαλική διάλεκτο ως «Μακετούν» στο αρσενικό και «Μακέτα» στο θηλυκό γένος.

Μικρότερες υποπεριοχές

Επιπρόσθετα στις παραπάνω υποπεριοχές, υπάρχουν επίσης δύο μικρότερες περιοχές, στην Αλβανία και τη Σερβία αντίστοιχα. Αυτές θεωρούνται γεωγραφικά τμήμα της Μακεδονίας. Αναφέρονται από τους Σλαβομακεδόνες εθνικιστές ως ακολούθως, αλλά τυπικά δε αναφέρονται από μη-θιασώτες λόγιους:
Η Μάλα Πρέσπα και Γκόλο Μπρντο είναι μια μικρή περιοχή δυτικά της Βόρειας Μακεδονίας στη Αλβανία, κυρίως γύρω από τη λίμνη Οχρίδα. Περιλαμβάνει τμήματα των περιοχών Κορυτσά (Korçë), Πόγραδετς και Ντεβόλλ. Συνολικά οι παραπάνω περιοχές καταλαμβάνουν περίπου 3,000 km², αλλά το τμήμα που μας ενδιαφέρει είναι πολύ μικρότερο.
Η Γκόρα (Gora) και η Προχόρ Πετσίνσκι (Prohor Pchinski) είναι μικρότερα τμήματα βόρεια της περιοχής της Μακεδονίας στη Σερβία. Αντιστοιχούν περίπου στη σερβική περιοχή του Ντραγκάς (Dragash) (435 km²) και της μονής Προχόρ Πετσίνσκι (Prohor Pčinjski).
Άντριου Γκάρφιλντ

Πρώτα Χρόνια

Ο Γκάρφιλντ έχει διπλή υπηκοότητα στις Ηνωμένες Πολιτείες και στο Ηνωμένο Βασίλειο. Το 2009, δήλωσε στο Sunday Herald ότι «αισθάνεται εξίσου στο σπίτι» τόσο στις Ηνωμένες Πολιτείες όσο και στο Ηνωμένο Βασίλειο και «απολαμβάνει να έχει διαφορετική πολιτιστική ύπαρξη». Ο Γκάρφιλντ συνήθως δίνει συνεντεύξεις για το έργο του, αλλά δεν συζητά δημόσια τις λεπτομέρειες της ιδιωτικής του ζωής.
Το 2011, ο Γκάρφιλντ άρχισε να βγαίνει με την συμπρωταγωνίστρια του στο The Amazing Spider-Man Έμμα Στόουν, κατά τη διάρκεια της παραγωγής της ταινίας. Το 2015 αναφέρθηκαν ότι έχουν χωρίσει. 
Το 2011, ο Γκάρφιλντ έγινε ο Πρέσβης του Αθλητισμού για το Παγκόσμιο Ίδρυμα Ορφανών (WWO).
Κάντυ Κάντυ (ταινία)

Πλοκή

Η Κάντυ Γουάιτ είναι ένα νεαρό κορίτσι που βρέθηκε όταν ήταν μόλις ένα βρέφος στην πόρτα του ορφανοτροφείου, το σπίτι του Μικρού Αλόγου. Η Αδερφή Μαρία και η Κυρία Πόνυ της έδωσαν το όνομα της από μία κούκλα που είχε στο καλάθι της με το όνομα "Κάντυ" γραμμένο πάνω και το επώνυμο της από το χιόνι που την έσωσαν. Όταν η Κάντυ μεγαλώνει αρχίζει να αναρωτιέται γιατί δεν την υιοθετούν όπως έγινε με τους φίλους της. Έρχεται η Αδερφή Μαρία και της λέει πως έχουν έρθει να την "υιοθετήσουν" όμως η Κάντυ πιστεύει πως θα αποκτήσει επιτέλους μαμά και μπαμπά. Απογοητεύεται όταν η Κυρία Πόνυ της λέει πως έχουν έρθει από την πλούσια οικογένεια Ράγκαν γιατί ζητούν μία κοπέλα να συνοδεύει την νεαρή δεσποινίδα της οικογένειας τους. Η Κάντυ αρχικά διστάζει αλλά τελικά δέχεται μιας και δεν μπορεί να μείνει για πάντα στο σπίτι του Μικρού Αλόγου. Φτάνοντας στο μέγαρο τους τα δύο παιδιά της οικογένειας , η Ελίζα και ο Νηλ, την καταβρέχουν και εκείνη νιώθει άβολα. Παρόλα αυτά η τραγωδία αρχίζει να την χτυπάει αφού ο Νηλ και η Ελίζα της κάνουν την ζωή κόλαση με τα παιχνίδια που της παίζουν. Μια μέρα όμως η Κάντυ συναντά "το πνεύμα των λουλουδιών" ενώ κλαίει. Στο πρόσωπο του είναι ένα όμορφο νεαρό αγόρι που της λέει να μην κλαίει γιατί είναι πιο όμορφη όταν χαμογελάει. Η Κάντυ παίρνοντας κουράγιο και βάζοντας στην καρδιά της αυτό το αγόρι επιστρέφει στο μέγαρο. Η Ελίζα της λέει πως θα πάνε σε ένα χορό που γίνεται στο σπίτι της οικογένειας Άρντλεϋ και της ζητάει την γνώμη της για το φόρεμα που θα φορέσει.
Έρχεται η μέρα που πηγαίνουν στον χορό και η Κάντυ συνοδεύει την Ελίζα φορώντας ένα απλό καθημερινό φόρεμα. Στην πόρτα του μεγάρου συναντάει το αγόρι που συνάντησε που είναι στην πραγματικότητα ο Άντονυ Μπράουν, γόνος της πλούσιας οικογένειας των Άρντλεϋ. Στην συνέχεια πραγματοποιείται το δείπνο με τα μέλη της οικογένειας Άρντλεϋ και Ράγκαν να είναι παρόντες. Η Ελίζα ζηλεύει βλέποντας τον Άντονυ, τον Στήαρ και τον Άρτσι να προτιμούν την Κάντυ και αποφασίζει να την διώξει οπωσδήποτε με την βοήθεια του Νηλ. Η Κάντυ κλειδώνεται σε ένα δωμάτιο εξαιτίας τους αλλά σύντομα ο Άντονυ μαζί με την Άννυ την βγάζουν από εκεί. Η Άννυ που βρέθηκε και αυτή στο χορό ζητά από την Κάντυ να την συγχωρέσει που δεν της μιλούσε από δειλία και γίνονται πάλι φίλες. Η ταινία τελειώνει με τον Άντονυ και την Κάντυ να χορεύουν μαζί μπροστά στο αμίλητο πλήθος. Η Κάντυ είναι γεμάτη χαρά και ευτυχία.
Κεντρικές ενωμοτίες

Με την ονομασία στον πληθυντικό κεντρικές ενωμοτίες έμειναν γνωστά στην ιστορία της νεότερης (παλιάς) Αθήνας τα αστυνομικά κρατητήρια που συστάθηκαν με τον οργανισμό της άλλοτε Χωροφυλακής, (με τον νόμο ΓΡΞΕ΄ του 1906), που διατηρήθηκαν για 13 χρόνια. Οι Κεντρικές ενωμοτίες είχαν εγκατασταθεί σε παλαιό κτίριο επί της οδού Νικοδήμου που είχε χρησιμοποιηθεί ως ένα από τα αρχικά ανάκτορα του Όθωνα και μετέπειτα Υπουργείο Δικαιοσύνης.
Στη αρμοδιότητα των κεντρικών ενωμοτιών υπάγονταν τότε οι μεταγωγές υποδίκων, ατόμων που είχαν συλληφθεί ως ύποπτοι, ταραξίες, απατεώνες, ζητιάνοι, αλλά και φρενοβλαβείς, είτε για σύντομο χρονικό διάστημα, είτε για μακρύτερο λόγω ανυπαρξίας ή ανεπάρκειας ειδικών για τους τελευταίους ασύλων. Για κάποια μάλιστα περίοδο οι κεντρικές ενωμοτίες είχαν καταντήσει να θεωρούνται η "Βαστίλη των Αθηνών", για τους κακοποιούς που υφίσταντο διάφορες τιμωρίες συνηθέστερα με βούρδουλα.
Τελικά οι κεντρικές ενωμοτίες διαλύθηκαν το 1919 όταν και συνεστήθη τότε το "Τμήμα μεταγωγών".
Σοβιετική Δημοκρατία του Κουμπάν-Μαύρης Θάλασσας

Η Σοβιετική Δημοκρατία του Κουμπάν-Μαύρης Θάλασσας (30 Μαΐου – 6 Ιουλίου 1918, ρωσικά: Кубано-Черноморская советская республика) αποτέλεσε μέρος της Ρωσικής ΣΟΣΔ. Η πρωτεύουσα ήταν το Αικατερινοντάρ.
Δημιουργήθηκε από τη συγχώνευση της Σοβιετικής Δημοκρατίας της Μαύρης Θάλασσας και της Σοβιετικής Δημοκρατίας του Κουμπάν. Ο ηγέτης της δημοκρατίας ήταν ο Αβράν Ρούμπιν. Στο πρώτο Σοβιέτ του Βόρειου Καυκάσου στις 5-7 Ιουλίου 1918 η δημοκρατία συγχωνεύτηκε με τις δημοκρατίες Ταυρίδας και Σταυρούπολης δημιουργώντας την Σοβιετική Δημοκρατία του Βόρειου Καυκάσου, με πρωτεύουσα το Αικατερινοντάρ.
Στίβος στους Θερινούς Ολυμπιακούς Αγώνες 1900 – 200 μέτρα ανδρών

Πρώτος γύρος

Στον πρώτο γύρο υπήρχαν δύο σειρές. Οι δύο πρώτοι κάθε σειράς προκρίνονταν στον τελικό.
Ζώνη του Ρυζιού

Η Ζώνη του Ρυζιού των ΗΠΑ περιλαμβάνει το Αρκάνσας, την Λουιζιάνα, το Μισισίπι και το Τέξας, τέσσερις νότιες πολιτείες των ΗΠΑ που καλλιεργούν ένα σημαντικό ποσό της εθνικής εσοδείας ρυζιού. Το όνομα είναι σε συμφωνία με την Ζώνη του Καλαμποκιού στα Μεσοδυτικά, όπου καλλιεργείται πολύ από το καλαμπόκι της χώρας.
Το Αρκάνσας είναι ο ηγετικός παραγωγός ρυζιού της χώρας, ακολουθείται από την Καλιφόρνια (μη μέρος της Ζώνης του Ρυζιού), την Λουιζιάνα, το Μισσισσιππή, το Τέξας, και το Μιζούρι (το οποίο δεν αποτελεί τμήμα της ζώνης του Ρυζιού).
Ανθρωπογενές περιβάλλον

Ως «περιβάλλον» νοείται «το σύνολο των φυσικών και ανθρωπογενών παραγόντων και στοιχείων που βρίσκονται σε αλληλεπίδραση και επηρεάζουν την οικολογική ισορροπία, την ποιότητα ζωής, την υγεία των κατοίκων, την ιστορική και πολιτιστική παράδοση και τις αισθητικές αξίες».  Το περιβάλλον χωρίζεται σε φυσικό και ανθρωπογενές. Από την ανάλυση της έννοιας προκύπτει ότι ως περιβάλλον νοείται το φυσικό, και το ανθρωπογενές, στο οποίο περιλαμβάνεται το δομημένο και το πολιτιστικό περιβάλλον. Ανθρωπογενές περιβάλλον είναι το περιβάλλον το οποίο έχει φτιάξει ο ίδιος ο άνθρωπος. Με άλλα λόγια είναι το περιβάλλον το οποίο δεν ήταν έτσι φτιαγμένο από την φύση του.
Α.Σ. Σπάρτακος Γλυφάδας

Τρίαθλο

Στο τρίαθλο ο Σπάρτακος έχει κατακτήσει κι εκεί πανελλήνια πρωταθλήματα ενώ αθλητής του Σπάρτακου είναι ο Βασίλης Κρομμύδας, 8 φορές πρωταθλητής Ελλάδας.
Βουλή των Λαζάρων

Ιστορικό

Συγκεκριμένα μετά την εκθρόνιση του Βασιλέως Κωνσταντίνου Α΄ και την ανάρρηση του Βασιλέως Αλεξάνδρου Α΄, (19 Μαΐου του 1917), που συνέβη κατ΄ απαίτηση της Αντάντ, αφού προηγουμένως η τελευταία είχε παραβιάσει την κυριαρχία της Ελλάδας, καθιστώντας την προτεκτοράτο, θέτοντας ακόμα και Αρμοστή και έχοντας κατασχέσει τον ελληνικό στόλο, επιστρέφοντας ο Ελευθέριος Βενιζέλος από τη Θεσσαλονίκη στην Αθήνα, δια του γαλλικού θωρηκτού «Προβάνς» (= Προβηγκία), στις 7 Ιουνίου, υποστηριζόμενος από τις σενεγαλέζικες ξιφολόγχες περιπόλων που είχαν στο μεταξύ αποβιβαστεί στον Πειραιά και περιπολούσαν στην Αθήνα, έξι ημέρες μετά σχηματίζει κυβέρνηση της οποίας και ανέλαβε πρόεδρος.
Στη συνέχεια, παρακάμπτοντας την πολιτική κατάσταση, προώθησε το Βασιλικό Διάταγμα της 29ης Ιουνίου με το οποίο ανακαλούσε το ΒΔ της 29ης Οκτωβρίου του 1915 που αναφερόταν στη διάλυση της προηγούμενης βουλής, προσδιορίζοντας έτσι την ανασύσταση της Βουλής του 1915 σε νέα τακτική σύνοδο 13 ημέρες μετά, στις 12 Ιουλίου. Έτσι στη νέα αυτή «Βουλή των Λαζάρων» που προέκυψε, πρόεδρος εκλέχθηκε ο Θεμιστοκλής Σοφούλης λαμβάνοντας 180 ψήφους επί συνόλου 194 που φέρονταν να ψήφισαν (την εποχή εκείνη το σύνολο των βουλευτών ήταν 200).
Η Βουλή αυτή παρέμεινε για τρία χρόνια μέχρι το 1920, χωρίς να γίνουν εκλογές.
Όμοια περίπτωση επαναφοράς προηγούμενης βουλής ούτε προηγήθηκε, ούτε επαναλήφθηκε στην ελληνική πολιτική ιστορία.
Kendall Square Research

Η Kendall Square Research (KSR) ήταν μια επιχείρηση υπερυπολογιστών με κεντρικά γραφεία το 1986 στην πλατεία Κένταλλ στο Καίμπριτζ της Μασσαχουσέτης, κοντά στο Ίδρυμα Τεχνολογίας της Μασαχουσέτης, το MIT. Ιδρύθηκε από τον Henry Burkhardt ΙΙΙ, πρώην ιδρυτικό μέλος της Data General και της Encore Computer και αρχιτέκτονας του PDP-8, και από το Steve Frank.
Η KSR παρήγαγε δύο πρότυπα ενός υπερυπολογιστή, τον KSR1 και τον KSR2.

Τεχνολογία

Οι υπολογιστές της KSR είχαν για λειτουργικό μια ειδικά προσαρμοσμένη έκδοση του OSF/1, μια παραλλαγή του Unix. Βασικό αρχιτεκτονικό γνώρισμά τους ήταν η κοινή μνήμη που είχε πραγματοποιηθεί ως μνήμη κρύπτης (COMA). Το σύστημα μνήμης κρύπτης επέτρεπε την αντιγραφή ή και μεταγραφή, δηλαδή μετακίνηση των δεδομένων όπως ακριβώς χρειάζονταν για πρόσβαση από τους επεξεργαστές. Οι επεξεργαστές ήταν αραδιασμένοι σε σχήμα δακτυλίων, ενώ το λειτουργικό σύστημα επέτρεπε την διαδικασία μεταγραφής, δηλαδή μετακόμισης των διεργασιών. Οι επεξεργαστές του KSR-1 ήταν εξειδικευμένοι επεξεργαστές τύπου RISC εξηντατεσσάρων bit στην ταχύτυτα των 20 MHz, ενώ ήταν ικανοί να προσφέρουν μέγιστη παραγωγή των 20 MIPS και 40 MFLOPS. Το ολικό σύστημα ήταν εξοπλισμένο από 8 μέχρι 1088 αυτών των επεξεργαστών. Ο επεξεργαστής KSR-2 ήταν όμοιος με τον ΚSR-1, απλά ήταν εξοπλισμένος με επεξεργαστές διπλάσιας ταχύτητας, δηλαδή 40 MHz.

Η εξέλιξη της ιστορίας

Λόγω της ταχείας επέκτασης της, η εταιρεία μετακόμισε προς το τέλος της δεκαετίας του 1980 στο Waltham της Μασαχουσέτης. Το πρώτο σύστημα KSR1 εγκαταστάθηκε το 1991 και οι πωλήσεις του KSR1 πήγαιναν καλά, αλλά κατά την διάρκεια της εξέλιξης του συστήματος KSR2, η επιχείρηση έπεσε έξω εξαιτίας από παρατυπίες λογιστικής. Η εταιρία έκλεισε το 1993.